LPN รุกสู่รายได้ประจำ.!?
แนวโน้มตลาดอสังหาริมทรัพย์ที่เข้าสู่ภาวะชะลอตัว กลายเป็นแรงบีบคั้นให้กลุ่มธุรกิจอสังหาฯ ต้องดิ้นหนีตาย !!
8 เม.ย. 2562

สำนักข่าวรัชดา
แนวโน้มตลาดอสังหาริมทรัพย์ที่เข้าสู่ภาวะชะลอตัว กลายเป็นแรงบีบคั้นให้กลุ่มธุรกิจอสังหาฯ ต้องดิ้นหนีตาย !!
บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN น่าจะเป็นรายล่าสุด ที่เห็นการปรับตัว…หันไปสร้าง Recurring Income หรือรายได้ประจำ
ที่ผ่านมา LPN จะยึดตลาดระดับกลางและล่าง โดยเน้นกลุ่มอสังหาฯ แนวดิ่ง หรือคอนโดมิเนียมเป็นหลัก
แต่…ดูเหมือนตลาดนี้เริ่มไม่สดใสซะแล้ว..!! เห็นได้จากกรณี LPN ขนเอาคอนโดฯ เก่าขายไม่หมด 5 โครงการ ได้แก่ 1. โครงการลุมพินี ทาวน์ชิป รังสิต-คลอง 1, 2. โครงการลุมพินี วิลล์ พระนั่งเกล้า-ริเวอร์วิว, 3. โครงการลุมพินี วิลล์ ราษฎร์บูรณะ-ริเวอร์วิว 2, 4.โครงการลุมพินี วิลล์ ราชพฤกษ์-บางแวก และ 5. โครงการลุมพินี ทาวน์ ชลบุรี-สุขุมวิท เข้าร่วมโครงการบ้านล้านหลัง ของธนาคารอาคารสงเคราะห์ (ธอส.)
แน่นอนว่า…เป็นจังหวะให้ LPN ได้ระบายของ
แต่…อีกมุมหนึ่งก็สะท้อนว่ากำลังซื้อตลาดระดับกลางและล่างที่ LPN ยึดเป็นหัวหาดเริ่มมีปัญหา จึงต้องขนเอาของเก่าที่ขายไม่หมดเข้าร่วมโครงการของรัฐ เพื่อระบายสต๊อก…
นั่นเท่ากับว่า หาก LPN ยังหวังพึ่งพิงรายได้จากการขายคอนโดฯ อย่างเดียว ก็อาจจะเสี่ยงเกินไป
เป็นแรงบีบให้ LPN ต้องเร่งปรับตัว หา Recurring Income เข้ามาทดแทนรายได้เดิมที่มีแนวโน้มลดลงเรื่อย ๆ
ล่าสุดไปจับมือกับบริษัท นายณ์ เอสเตท จำกัด (NYE) ตั้งบริษัทร่วมทุนชื่อ บริษัท ดลศิริ ดีเวลลอปเม้นท์ จำกัด เพื่อพัฒนาโครงการอาคารสำนักงานและร้านค้าให้เช่า ริมถนนพระราม 4 มูลค่าเกือบ 1,500 ล้านบาท
คาดว่าจะเป็นอีกช่องทางทำเงินให้กับ LPN !!
ถ้าไปส่องผลประกอบการย้อนหลังช่วง 4 ปีที่ผ่านมา จะเห็นได้ชัดว่า LPN เผชิญสถานการณ์รายได้และกำไรถดถอย…ไม่ต่างจากบริษัทอสังหาฯ เจ้าอื่น ๆ
โดยปี 2558 เคยมีกำไรสุทธิระดับ 2,413.40 ล้านบาท จากรายได้ 16,673.64 ล้านบาท อัตรากำไรสุทธิ 14.47% ปี 2559 กำไรสุทธิลดลงมาอยู่ที่ 2,176.23 ล้านบาท จากรายได้ 14,650.64 ล้านบาท อัตรากำไรสุทธิ 14.85% ปี 2560 กำไรสุทธิลดวูบ เหลือแค่ 1,062.32 ล้านบาท จากรายได้ 9,655.14 ล้านบาท อัตรากำไรสุทธิ 11%
ส่วนปี 2561 กำไรสุทธิเพิ่มขึ้นเล็กน้อยอยู่ที่ 1,367.27 ล้านบาท จากรายได้ 11,301.89 ล้านบาท อัตรากำไรสุทธิ 12.10%
นี่จึงเป็นที่มาที่ LPN ต้องเร่งหา Recurring Income เพื่อลดความเสี่ยงทางธุรกิจ
ซึ่งเชื่อว่าต่อจากนี้คงได้เห็นโมเดลใหม่ ๆ ในการสร้าง Recurring Income ออกมาอย่างต่อเนื่อง
ส่วนที่เห็นราคาหุ้นในช่วงที่ผ่านมาไหลรูดลงมาเรื่อย ๆ จนมายืนที่ระดับราคา 6–7 บาท อาจเป็นเพราะนักลงทุนกังวลถึงภาพรวมของธุรกิจอสังหาฯ ที่เริ่มชะลอตัว จึงพากันขายหุ้นทิ้ง…
แต่การได้เห็น LPN ขยับไปสร้าง Recurring Income ก็น่าจะดึงความเชื่อมั่นของนักลงทุนกลับมาได้บ้าง
จะมากหรือน้อยก็เป็นอีกเรื่องหนึ่ง….??
…อิ อิ อิ…